[bookmark: _Hlk161841493][bookmark: _Hlk96070267][bookmark: _Hlk81757133]VENDIM
Nr. 96, datë 2.4.2026

[bookmark: _Hlk190858926]MBI DHËNIEN E AUTORIZIMIT NGA ERE PËR NDRYSHIMIN E ORTAKUT QË KONTROLLON INTERESAT E SHOQËRISË “SUN BEAT SYSTEM” SHPK

[bookmark: _Hlk202284433][bookmark: _Hlk95387949][bookmark: _Hlk86734997]Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; të neneve 5, 7, 9, pikat 4 dhe 5, dhe nenit 10, të “Rregullores për procedurat dhe afatet për dhënien e autorizimit nga ERE për ndryshimin e statusit ligjor të të licencuarit, ndryshimin e ortakut/aksionarit që kontrollon interesat e të licencuarit dhe vendosjen e kuotave/aksioneve të ortakut/aksionerit që kontrollon interesat e të licencuarit si mjete për garantimin e përmbushjes së detyrimit/eve ndaj të tretëve”, miratuar me vendimin e Bordit të Entit Rregullator të Energjisë (ERE) nr. 235, datë 26.11.2021; si dhe të nenit 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 2.4.2026, mbasi shqyrtoi relacionin me nr. 730/4 prot., datë 1.4.2026, të Drejtorisë së Licencimit, Autorizimeve dhe Garancisë së Origjinës, “Mbi kërkesën e shoqërisë ‘Sun Beat System’ sh.p.k. për dhënien e autorizimit nga ERE për ndryshimin e ortakut që kontrollon interesat e saj”,
konstatoi se:
- Për qëllime të shqyrtimit të kërkesës për dhënien e autorizimit për shoqërinë “Sun Beat System” sh.p.k., është ndjekur procedura dhe është analizuar dokumentacioni, si vijon:
1. Kërkesa për marrjen e autorizimit
- Shoqëria “Sun Beat System” sh.p.k. është licencuar në veprimtarinë e prodhimit të energjisë elektrike me vendimin e Bordit të ERE-s nr. 193, datë 21.7.2022, për centralin fotovoltaik me kapacitet 2 mw me vendndodhje në Bitinckë, Bilisht, qarku Korçë.
- Shoqëria, me shkresën nr. 730 prot., datë 25.2.2026, ka paraqitur kërkesën, në lidhje me marrjen e pëlqimit për transferimin e kuotës së ortakut të shoqërisë z. I. B. (me 64% të aksioneve) dhe z. T. N. (me 36% të aksioneve), tek z. I. SH. që do të zotërojë 100% të kuotave.
2. Shqyrtimi i kërkesës dhe kërkesa për dokumentacion plotësues
- ERE, me shkresën nr. 730/1 prot., datë 9.3.2026, ka njoftuar shoqërinë mbi informacionin /dokumentacionin që nevojitet të plotësohet në këtë aplikim.
- Shoqëria me email-in e protokolluar në vijim në ERE me nr. 730/2 prot., datë 21.3.202, ka përcjellë në formë elektronike dokumentacionin e kërkuar.
- Në vijim, ERE, nëpërmjet email-it të datës 26.3.2026, i ka kërkuar shoqërisë depozitimin e dokumentacionin në format origjinal ose fotokopje të njësuar me origjinalin, të cilën shoqëria e depozitoi nëpërmjet shkresës me nr. 730/3 prot., datë 26.3.2026.
3. Përfundime dhe kërkesa të tjera për dhënien e autorizimit
- Nga analiza e dokumentacionit të përcjellë nga shoqëria “Sun Beat System” sh.p.k., rezulton se është dorëzuar dokumentacioni, në përputhje me kërkesat e parashikuara në nenet 5 dhe 7, të “Rregullores për procedurat dhe afatet për dhënien e autorizimit nga ERE për ndryshimin e statusit ligjor të të licencuarit, ndryshimin e ortakut/aksionarit që kontrollon interesat e të licencuarit dhe vendosjen e kuotave/aksioneve të ortakut/aksionerit që kontrollon interesat e të licencuarit si mjete për garantimin e përmbushjes së detyrimit/eve ndaj të tretëve”, miratuar me vendimin e Bordit të ERE-s nr. 235, datë 26.11.2021, si vijon:
- Neni 5, pika 2 – kërkesa dhe dokumentet shoqëruese janë nënshkruar nga administratori i shoqërisë dhe/ose përfaqësuesit ligjor të autorizuar me prokurë.
Plotësimi i kërkesave të nenit 5:
- Neni 5, pika 4 – dokumentacioni është paraqitur në gjuhën shqipe, në format origjinal ose të noterizuar dhe i shoqëruar me kopje elektronike;
- Neni 5, pika 5 – shoqëria kërkon që të mbahet konfidencial i gjithë dokumentacioni i depozituar në ERE dhe të mos jetë i hapur për publikun duke qenë se përmban informacion sensitive për konkurrentët.
Pavarësisht kërkesës së shoqërisë për konfidencialitetit tërësor të dosjes, ERE, në zbatim të “Rregullores për mbrojtjen e informacionit konfidencial”, miratuar me vendimin e Bordit të ERE-s nr. 65, datë 26.3.2018, ligjit nr. 124/2024, “Për mbrojtjen e të dhënave personale”, si dhe të ligjit nr. 119/2014, “Për të drejtën e informimit”, ka kryer shqyrtimin e dokumentacionit për të identifikuar konkretisht dokumentet apo pjesët e dokumentacionit që trajtohen si konfidenciale, në përputhje me legjislacionin dhe aktet nënligjore të sipërcituara. Nga analizimi i dokumentacionit të depozituar, duke qenë se përmbajnë të dhëna identifikuese të personave fizikë, si dhe informacione të aktivitetit tregtare, justifikojnë trajtimin si konfidencial, dokumentacioni si vijon:
- Shkresa e shoqërisë “Sun Beat System” sh.p.k., datë 25.2.2026, me lëndë: “Kërkesë për dhënien e autorizimit nga ERE për ndryshimin e ortaku/aksionerit që kontrollon interesat e të licencuarit, nëpërmjet shitjes, dhurimit, trashëgimisë ose çfarëdolloj disponimi tjetër të kuotave apo aksioneve të të licencuarit” dhe shkresa e datës 21.3.2026, me lëndë: “Plotësim dokumentacioni dhe kthim përgjigje shkresës nr. 730/1, datë 25.2.2026 (do të konsiderohen konfidenciale të dhënat personale të administratorit, si dhe informacione të aktivitetit tregtar të shoqërisë);
- Fotokopje e noterizuar e regjistrit të barrëve siguruese (ky dokument do të konsiderohet si konfidencial, duke qenë se përmban të dhëna sensitive të shoqërisë, si dhe informacione mbi aktivitetin tregtar të shoqërisë).
Nga ana tjetër, do të konsiderohet dhe trajtohet si jokonfidencial, për arsye se janë dokumente me karakter deklarativ/informues dhe/ose është e depozituar apo e aksesueshme pranë institucioneve publike kompetente, dokumentacioni si vijon:
[bookmark: _GoBack]- Ekstrakti i regjistrit tregtar i shoqërisë “Sun Beat System” sh.p.k. (ky dokument do të konsiderohen si jokonfidenciale, në rrethanat që janë të publikuara dhe të aksesueshme pranë institucioneve publike kompetente, në rastin konkret QKB);
- Kontratë shitjeje pasuri e luajtshme (kuota kapitali) me nr. 1237 rep., nr. 621 kol., datë 24.2.2026, kontratë shitjejr pasuri e luajtshme (kuota kapitali) me nr. 1235 rep., nr. 619 kol., datë 24.2.2026 (këto dokumente do të konsiderohen si jokonfidenciale, por me redaktim selektiv, për arsye se konsiderohen si dokumente me natyrë juridike deklarative dhe lidhet me ndryshimin e pronësisë së kuotave, informacion i cili reflektohet dhe në regjistrin tregtar);
- Vendimi i datës 22.12.2025, i Asamblesë së Ortakëve të shoqërisë “Sun Beat System” (SBS) sh.p.k.; vendimi nr. 2, i datës 10.3.2026, i Asamblesë së Ortakëve të shoqërisë “Sun Beat System” (SBS) sh.p.k. (këto dokumente do të konsiderohen jokonfidenciale, por me redaktim selektiv të elementeve që kanë të dhëna financiare sensitive dhe të dhëna personale);
- Deklarata e administratorit, të datës 18.3.2026, mbi kuotat/aksionet e shoqërisë që nuk janë vendosur si mjete për garantimin e ndonjë detyrimi tjetër ndaj të tretëve dhe deklarata e datës 18.3.2026, mbi vullnetin për të kthyer kuotat në gjendjen e mëparshme në rast të mosmarrjes së miratimit të ERE-s (këto dokumente përbëjnë akte të brendshme deklarative, që lidhen me organizimin dhe vendimmarrjen e shoqërisë. Ato nuk përmbajnë në vetvete sekret tregtar apo informacion financiar të ndjeshëm, ndaj konsiderohen dokumente me natyrë jokonfidenciale, por me redaktim selektiv të elementeve që kanë të dhëna financiare dhe personale);
- Deklarata noteriale e datës 18.3.2026, e ortakut tek i cili do të transferohen kuotat e shoqërisë “Sun Beat System” sh.p.k., me anë të së cilës shpreh gatishmërinë për të vazhduar aktivitetin e licencuar edhe pas transferimit të kuotave (ky dokument do të konsiderohet si jokonfidencial, por me redaktim selektiv të elementeve që kane të dhëna financiare sensitive dhe të dhëna personale).
5. Plotësimi i kërkesës sipas nenit 7:
- Pika 1 – janë paraqitur të gjitha të dhënat e kërkuara mbi shoqërinë, përfaqësuesin e autorizuar, arsyet mbi ndryshimin e ortakut/aksionarit që kontrollon interesat e të licencuarit, efektin e pritshëm pas miratimit të transferimit dhe ndikimin e transferimit në ushtrimin e aktivitetit të licencuar, një përshkrim të kandidatit të propozuar, informacion mbi kontributin financiar që do të japë;
- Pika 2 – janë dorëzuar të gjitha dokumentet përkatëse, përfshirë ekstraktin historik të regjistrit tregtar, vendimet e organeve drejtuese, marrëveshjen përkatëse dhe dokumentacionin tjetër shtetëror, si më poshtë vijon:
- germa “a” – ekstrakti historik i regjistrit tregtar;
- germa “c” – vendimi i organeve drejtuese: është depozituar vendimi i Asamblesë së Përgjithshme të Ortakëve të shoqërisë “Sun Beat System” sh.p.k., datë 10.2.2026, nëpërmjet të cilit është miratuar shitja e kuotës;
- germa “d” – marrëveshjet paraprake përkatëse: 
- “Kontratë shitje pasuri e luajtshme (kontratë shitje kuote)” me nr. 1235 rep., nr. 619 kol., datë 24.2.2026, nënshkruar midis palëve, me anë të së cilës është dakordësuar transferimi i kuotës nga ortaku aktual z. T. N. (i cili zotëron 36% të kuotës së kapitalit të shoqërisë) tek z. I. Sh;
- “Kontratë shitje pasuri e luajtshme (kontratë shitje kuote)” me nr. 1237 rep., nr. 621 kol., datë 24.2.2026, nënshkruar midis palëve, me anë të së cilës është dakordësuar transferimi i kuotës nga ortaku aktual z. I. B. (i cili zotëron 64% të kuotës së kapitalit të shoqërisë) tek z. I. Sh.;
- Pika 3 – shoqëria ka shlyer të gjitha detyrimet financiare ndaj ERE-s.
6. Kushtet e vendosura për dhënien e autorizimit
- Dhënia e autorizimit nga ERE për ndryshimin e ortakut që kontrollon interesat e shoqërisë “Sun Beat System” sh.p.k., nuk e përjashton këtë të fundit nga detyrimi për të marrë autorizimet/miratimet e nevojshme nga palë të treta, në rast se kërkohet prej tyre.
- Në referencë të përcaktimeve të nenit 9, pika 8, të “Rregullores për procedurat dhe afatet për dhënien e autorizimit nga ERE për ndryshimin e statusit ligjor të të licencuarit”, miratuar me vendimin nr. 235, datë 26.11.2021, vlen të sqarojmë se shoqëria ka një veprim tashmë të ezauruar/pasqyruar, si e tillë nuk lind e nevojshme të mbahet në konsiderate në vijim.
Për gjithë sa më sipër, Bordi i ERE-s
VENDOSI:

1. Dhënien e autorizimit nga ERE për ndryshimin e ortakut kryesor që kontrollon interesat e shoqërisë “Sun Beat System” sh.p.k., sipas strukturës së kërkuar, për 100% të kuotave të kapitalit te z. I SH.
2. Dhënia e autorizimit nga ERE për ndryshimin e ortakut që kontrollon interesat e shoqërisë “Sun Beat System” sh.p.k., nuk e çliron këtë të fundit nga detyrimi për të marrë autorizimin/miratimin e palëve të treta për këtë ndryshim, në rast se kjo kërkohet nga këto palë.
3. Ky vendim është objekt rishikimi nga ERE në rast se nga MIE depozitohet një qëndrim ndryshe, në lidhje me detyrimet që i burojnë shoqërisë nga kontrata e nënshkruar më datë 7.6.2022 apo çdo akt tjetër i ndryshuar që i ka shërbyer kësaj vendimmarrjeje.
4. Drejtoria e Licencimit, Autorizimeve dhe Garancive të Origjinës të njoftojë shoqërinë “Sun Beat System” sh.p.k. dhe Ministrinë e Infrastrukturës dhe Energjisë për vendimin e Bordit të ERE-s.
Ky vendim hyn në fuqi menjëherë.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

KRYETAR

